Георг Хервег
Съюзна песен на Общия германски работнически съюз

Превод от немски: Николай Марангозов, —

chitanka.info

Работи, но разбери:

времето е хляб, пари!

Късо богу се моли,

че тегла те чакат зли.

Ти си, що ореш със плуг,

сееш, шиеш, дигаш чук,

но кажи, добър народ,

що печелиш с толкоз пот?

Ден и нощ на стан тъчеш,

ровиш в рудника зловещ,

пълниш якия хамбар

на „добрия“ господар.

Но налегне ли те глад,

дава ли ти той обяд?

Имаш ли затоплен кът,

остър меч в юмрука твърд

Всичко тук си ти създал,

да, но где е твоя дял?

С тез ръце и с таз глава

сам си пранги изкова.

Стягат твоята снага

и духа ти — докога?

Носиш ги на всеки крак

ти комай от пеленак.

Злато вадите всегда

за онези господа

и тъчете плат, ала

все за техните тела.

Дом строите с китен двор,

но живеете в коптор;

кой облечен и обут

тачи честния ви труд?

С вас, човешките пчели,

кой меда набран дели?

Търтеят кръвта ви пий —

жило нямате ли вий?

Ти, работнико, съзнай

силата си! Та накрай,

щом отпуснеш ти юмрук,

спират колело и струг.

Тръпне твоят господар —

сваляш тежкия товар,

бутваш плуга настрана,

казваш думица една.

„Стига! — викаш ти на глас.

Роб да съм, не искам аз!“

Хвърляй се — нима си слаб?

в бой за свобода и хляб!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.